CELEX: 32019D1905
Language: da
Date: 2019-11-08 00:00:00
Title: Rådets afgørelse (EU) 2019/1905 af 8. november 2019 om anmodning til Kommissionen om at forelægge en undersøgelse af Unionens muligheder for at ajourføre den eksisterende lovgivning om produktion og markedsføring af planteformeringsmateriale og at fremsætte et forslag, hvis det er hensigtsmæssigt i lyset af undersøgelsens resultater

14.11.2019   
               
               
                  DA
               
               
                  Den Europæiske Unions Tidende
               
               
                  L 293/105
               
            
         RÅDETS AFGØRELSE (EU) 2019/1905
         af 8. november 2019
         om anmodning til Kommissionen om at forelægge en undersøgelse af Unionens muligheder for at ajourføre den eksisterende lovgivning om produktion og markedsføring af planteformeringsmateriale og at fremsætte et forslag, hvis det er hensigtsmæssigt i lyset af undersøgelsens resultater
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 241, og
         ud fra følgende betragtninger:
         
                     (1)
                  
                  
                     Den 6. maj 2013 forelagde Kommissionen Europa-Parlamentet og Rådet et forslag til forordning om produktion og markedsføring af planteformeringsmateriale. Forslaget havde til formål at konsolidere og ajourføre den eksisterende lovgivning med henblik på at håndtere flere områder, der giver anledning til bekymring, såsom: den eksisterende lovgivnings komplekse, stive og fragmenterede karakter; dens ikkeharmoniserede gennemførelse i medlemsstaterne, der medfører hindringer for etableringen af lige vilkår for alle operatører; behovet for at forbedre dens tilpasning til andre retsakter, der vedrører sektoren, og dens sammenhæng med andre politikker; at der er plads til omkostningsbesparelser og effektivitetsgevinster; behovet for at tilpasse sig de tekniske fremskridt inden for planteavl og udviklingen på det europæiske og globale marked for planteformeringsmateriale samt bevarelse af agrobiodiversitet og plantegenetiske ressourcer.
                  
               
                     (2)
                  
                  
                     Den 11. marts 2014 forkastede Europa-Parlamentet Kommissionens forslag og opfordrede Kommissionen til at trække forslaget tilbage og forelægge et nyt (1). Den 16. juni 2014 gav Rådet udtryk for generel støtte til en rapport fra formandskabet med retningslinjer for et eventuelt revideret forslag fra Kommissionen. Kommissionen trak forslaget tilbage i sit arbejdsprogram for 2015 og forelagde ikke et nyt.
                  
               
                     (3)
                  
                  
                     Rådet finder, at de betænkeligheder, som Kommissionen havde til hensigt at håndtere med sit forslag fra 2013, stadig er relevante, og at det er nødvendigt at foretage en undersøgelse for at vurdere mulighederne for at ajourføre den eksisterende lovgivningsmæssige ramme, jf. den interinstitutionelle aftale af 13. april 2016 om bedre lovgivning (2), særlig punkt 10 om anvendelse af artikel 225 og 241 i traktaten om Den Europæiske Unions funktionsmåde —
                  
               VEDTAGET DENNE AFGØRELSE:
         
            Artikel 1
            Rådet anmoder Kommissionen om senest den 31. december 2020 at forelægge en undersøgelse af mulighederne for at ajourføre den eksisterende lovgivning om produktion og markedsføring af planteformeringsmateriale.
         
         
            Artikel 2
            
               1.   Rådet anmoder Kommissionen om at forelægge et forslag, hvis det er hensigtsmæssigt i lyset af undersøgelsens resultater, eller i modsat fald at underrette Rådet om alternative foranstaltninger, der er nødvendige som opfølgning på undersøgelsen.
            
            
               2.   I overensstemmelse med sædvanlig praksis anmoder Rådet Kommissionen om at sikre, at forslaget er ledsaget af en konsekvensanalyse.
            
         
         
            Artikel 3
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 8. november 2019.
            
               
                  På Rådets vegne
               
               L. ANDERSSON
               
                  Formand
               
            
         
         
            (1)  Europa-Parlamentets lovgivningsmæssige beslutning af 11. marts 2014 (EUT C 378 af 9.11.2017, s. 303).
         
            (2)  EUT L 123 af 12.5.2016, s. 1.